送王景育弋陽尉官滿入吳
作者：韓淲
朝代：宋

paragraphs: 天下之好事，不我則彼爲。
何必獨我出，然後爲得時。
但恐才學短，講論日以卑。
豈止身非賢，君民何所宜。
我雖無用處，連蹇於茅茨。
所幸眼未昏，英妙見于斯。
君學既不器，君才復不羈。
一尉已三年，東上不可遲。
國家仁德深，丕冒及四夷。
中間臺閣尊，政事多臯夔。
拔茅果彙征，四夷易鞭笞。
薰兮方南風，聽我歌此詩。